Toeriste trek klag terug ná polisie hul besittings vind | Netwerk24
Deur Cara-Lee Dorfling 29 Mei 2019 14:59
'n 27-jarige man wat glo duisende rande se elektroniese toerusting van 'n toeriste-paartjie in die Oos-Kaap gesteel het, het die hof vrygespring nadat die paartjie besluit het om die saak teen hom terug te trek.
Selfone, 'n skootrekenaar en eksterne hardeskywe is onder meer Maandag uit die paartjie van Duitsland se motor gesteel terwyl hulle in 'n slaghuis in Dutywa naby Butterworth was.
Met hul terugkoms by hul motor het hulle gesien daar is ingebreek en van hul besittings gesteel.
Kapt. Jackson Manatha, polisiewoordvoerder, sê die polisie het onmiddellik na die diewe begin soek.
Die polisie het inligting opgevolg en Dinsdag 'n 27-jarige man met die gesteelde eiendom in sy besit by 'n nabygeleë informele nedersetting in hegtenis geneem. Volgens Manatha het die polisie die eiendom aan die toeriste oorhandig, waarna die toeriste die saak teen die verdagte teruggetrek het.
"Nadat die toeriste hul besittings teruggekry het, wou hulle net huis toe gaan. Hulle het 'n beëdigde verklaring afgelê om die saak terug te trek en die verdagte is vrygelaat," sê Manatha.
Die elektroniese toerusting wat uit 'n Duitse paartjie se motor in die Oos-Kaap gesteel is en deur die polisie teruggekry is.